text: Jens Juul Holst
  
  publiceret: 2023-08-21 15:35:18+02:00
  Jens Juul Holst er en dansk læge, fysiolog og internationalt anerkendt forsker, der har opdaget og beskrevet tarmhormonet GLP-1 (glucagon-like peptide-1). Hormonet er udviklet til lægemidler til behandling af patienter med type-2 diabetes (ikke-insulinkrævende sukkersyge) og til behandling af patienter med svær overvægt. For millioner af patienter verden over er behandlingen en revolution, fordi medicinen både behandler sygdommen og beskytter hjertet, nyrer og blodkar.
  Jens Juul Holst blev uddannet læge fra Københavns Universitet i 1970. Efter uddannelse i kirurgi og klinisk kemi på Bispebjerg Hospital blev han i 1975 stipendiat på Medicinsk Fysiologisk Institut ved Københavns Universitet, Panum Instituttet, hvor han i 1978 blev dr.med. med disputatsen Extrapancreatic glucagons. Derefter blev han adjunkt, lektor og forskningsrådsprofessor i 1991, og siden 1996 har han været professor ved instituttet, der nu hedder Biomedicinsk Institut.
  Jens Juul Holst har skrevet mere end 2.000 videnskabelige artikler, der er citeret af andre forskere mere end 100.000 gange. Det gør Jens Juul Holst til en af verdens mest citerede forskere.
  Siden starten af sin forskerkarriere har Jens Juul Holst stået i spidsen for en stor forskergruppe, og han har vejledt mere end 100 unge forskere. Han har desuden været en skattet og berømt forelæser for de lægestuderende i fysiologi igennem alle årene, samtidig med at han har været en forsker i verdensklasse. Endvidere har han holdt talrige prestigefyldte internationale foredrag, været gæsteprofessor og samarbejdet med internationale forskerkolleger.
  Jens Juul Holst afholder også sine egne, meget roste onlinekurser om diabetes, fedme og leversygdom, der har haft mere end 100.000 internationale studenter som deltagere (2023). Samtidig med sin forskning og undervisning har han været videnskabelig leder af Novo Nordisk Fondens Metabolismecenter på Panum Instituttet fra 2010 til 2018, ligesom han har og har haft en række nationale og internationale medlemskaber i bestyrelser og komiteer.
  Jens Juul Holst har siden 1970’erne forsket i mave-tarm-kanalens og bugspytkirtlens funktioner, specielt inkretinhormonerne, der frigøres fra tarmens celler ved fødeindtagelse og medfører øget insulinsekretion. Jens Juul Holst står bag opdagelsen af GLP-1 hormonet og har beskrevet funktionen af hormonet, som produceres i cellerne i tarmvæggen i den nedre del af tyndtarmen.
  Jens Juul Holsts forskning har belyst GLP-1 hormonets biokemi og virkningsmekanismer via grundforskning i laboratoriet, med dyremodeller og via eksperimentel forskning hos mennesker. GLP-1 er også undersøgt i klinisk forskning hos patienter, og GLP-1 molekylet er i let modificeret form udviklet til lægemidler, der kan behandle type-2 diabetes og svær overvægt. GLP-1 øger afgivelsen af insulin fra beta-cellerne i bugspytkirtlens langerhanske ø-celler. Det er af afgørende betydning, da type-2 diabetes medfører, at insulinproduktionen fra cellerne er nedsat. Samtidig hæmmer GLP-1 afgivelsen af glukagonhormonet, der sætter blodsukkeret i vejret. Glukagon produceres af alfa-cellerne i bugspytkirtlens langerhanske ø-celler.
  GLP-1 får kroppens celler til at optage glukose (sukker), så blodsukkeret holdes nede og i balance, og produktion og frigivelse af sukker fra leveren falder. Endvidere forsinkes mavesækkens tømning, så patienterne føler sig mætte længere. Dermed reduceres blodsukkerstigningen efter et måltid også. GLP-1 nedsætter appetitten, og patienterne taber sig i vægt. Endelig virker GLP-1 beskyttende på den organskade på hjertet, blodkarrene og nyrerne m.m., der ellers kommer ved type-2 diabetes. Det betyder, at følgesygdommene ved type-2 diabetes kan reduceres.
  Aktuelt forsker Jens Juul Holst i virkningsmekanismer ved fedmekirurgi, såkaldt bariatrisk kirurgi, hvor er del af mavesækken lukkes af fra tarmen hos svært overvægtige patienter. Ved operationen opnår patienterne vægttab, og patienter med type-2 diabetes opnår et blodsukker i balance hurtigt efter operationen. Hertil medvirker tarmhormonerne. Et andet vigtigt nyt forskningsområde er balancen mellem den forhøjede fedtaflejring i leveren hos svært overvægtige patienter og for høj glukagonproduktion.
  Millioner af patienter verden over med type-2 diabetes og svær overvægt kan nu behandles effektivt med de nye GLP-1 lægemidler, og samtidig kan følgesygdomme og organskade begrænses. Denne udvikling er sket på baggrund af Jens Juul Holsts forskning. Behandlingen medfører en markant forbedring for patienterne og kan beskrives som en revolution og et paradigmeskifte.
  Lægemidlerne fremstilles bl.a. af det danske medicinalfirma Novo Nordisk, der har tradition for at udvikle nye lægemidler på baggrund af tæt samspil med dansk forskning på universiteterne. Udviklingen af de modificerede GLP-1 molekyler har således både haft stor betydning for patienterne, forskningen og for dansk økonomi.
  Jens Juul Holst har igennem sin karriere modtaget en lang række danske og udenlandske priser, bl.a. Anders Jahres Prisen for Yngre Medicinske Forskere (Norge) i 1984, Odd Fellow Ordenens Forskerpris i 1990, Novo Nordisk Prisen i 1992, Paul Langerhans Medalje, Deutches Diabetes Gesellschaft i 2002, Det Europæiske Diabetesselskabs (EASD) Claude Bernard-pris i 2005, Det Sundhedsvidenskabelige Fakultets KFJ-pris i 2009, Marie og August Krogh Prisen i 2013, Anders Jahres store Medicinske Pris (Norge) i 2013, Eric K. Fernströms Nordiska Pris (Sverige) i 2015, Warren Alpert Foundation Prize, Harvard Medical School, i 2020, The Banting Medal for Scientific Achievement Award (The American Diabetes Academy, ADA) i 2021.
  Jens Juul Holst er medlem af Det Kongelige Danske Videnskabernes Selskab og ridder af Dannebrogordenen.